

NOTA DE FUNDAMENTARE
la proiectul de lege pentru modificarea Legii nr.43/2023 privind gazele fluorurate cu efect de seră

	1. Denumirea sau numele autorului și, după caz, a/al participanților la elaborarea proiectului de document de politici 

	Proiectul de lege pentru modificarea Legii nr.43/2023 privind gazele fluorurate cu efect de seră a fost elaborat de către Ministerul Mediului, cu susținerea proiectului „Suport pentru Republica Moldova în pregătirea Planului de implementare a Amendamentului de la Kigali (KIP)”, implementat de I.P.” ONIPM”.


	2. Condițiile ce au impus elaborarea proiectului de document de politici

	2.1. Temeiul legal sau, după caz, sursa proiectului de document de politici

	Proiectul de lege a fost elaborat în temeiul punctului 28 din Clusterul 4, Anexa A, Capitolul 27 „Mediu și schimbări climatice”  al Programului național de aderare a Republicii Moldova la Uniunea Europeană pentru anii 2025–2029, aprobat prin Hotărârea Guvernului nr. 306/2025.

	2.2. Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative

	Gazele fluorurate cu efect de seră (gaze F), în special hidrofluorcarburile (HFC), au un potențial ridicat de încălzire globală (GWP) și contribuie semnificativ la schimbările climatice. Utilizarea acestora în echipamente frigorifice, de climatizare, pompe de căldură, sisteme de protecție împotriva incendiilor și alte aplicații industriale generează riscuri pentru mediu și sănătatea populației în cazul emisiilor necontrolate.
Problema principală care impune intervenția legislativă constă în impactul negativ al emisiilor de gaze fluorurate asupra climei; necesitatea reducerii treptate a consumului de hidrofluorcarburi conform obligațiilor internaționale; riscul introducerii pe piață a echipamentelor și substanțelor neconforme; necesitatea alinierii cadrului normativ național la noul acquis european.
În prezent, Legea nr. 43/2023 transpune Regulamentul (UE) nr. 517/2014, care a fost abrogat prin Regulamentul (UE) 2024/573. Menținerea în vigoare a unor prevederi corelate cu un regulament abrogat generează riscul neconcordanței normative; lipsa coerenței în aplicarea noilor cerințe tehnice; imposibilitatea alinierii la standardele actualizate privind reducerea treptată a HFC, certificarea operatorilor și controlul importului/exportului.
Prin urmare, problema juridică identificată este necesitatea actualizării cadrului normativ național în vederea alinierii la Regulamentul (UE) 2024/573, care stabilește cerințe noi și mai stricte privind: reducerea treptată a introducerii pe piață a HFC; interdicții suplimentare privind anumite produse și echipamente; mecanisme consolidate de trasabilitate și control; certificarea persoanelor fizice și juridice; raportarea și verificarea datelor.

În prezent, emisiile de gaze fluorurate cu efect de seră reprezintă aproximativ 2,5 % din totalul emisiilor de gaze cu efect de seră la nivelul Uniunii Europene și s-au dublat în perioada 1990–2014, spre deosebire de alte categorii de emisii de gaze cu efect de seră (în continuare - GES), care au înregistrat o scădere.[footnoteRef:1] [1:  Preambulul Regulamentului (UE) 2024/573 privind gazele fluorurate cu efect de seră. https://eur-lex.europa.eu/legal-content/RO/TXT/?uri=CELEX:32024R0573 ] 

În situațiile în care eliberarea substanțelor fluorurate este inevitabilă din punct de vedere tehnic, operatorii trebuie să adopte toate măsurile fezabile din punct de vedere tehnic și economic pentru a limita eliberarea acestora în atmosferă, inclusiv prin capturarea gazelor emise.
Astfel, cum reiese din evaluarea realizată de Comisia Europeană, Regulamentul (UE) nr. 517/2014, abrogat prin noul Regulament (UE) 2024/573, a contribuit la o reducere anuală semnificativă a emisiilor de gaze fluorurate cu efect de seră. În perioada 2015–2019, cantitatea de hidrofluorcarburi (HFC) introdusă pe piața europeană a scăzut cu 37 % în tone metrice și cu 47 % în tone de CO₂ echivalent. Totodată, s-a înregistrat o tranziție clară către utilizarea unor alternative cu potențial de încălzire globală (GWP) mai scăzut, inclusiv alternative naturale, precum aerul, CO₂, amoniacul, hidrocarburile și apa, în numeroase tipuri de echipamente care utilizau în mod tradițional gaze fluorurate cu efect de seră.[footnoteRef:2] [2:  Ibid ] 

Prin operarea modificărilor la Legea nr. 43/2023 privind gazele fluorurate cu efect de seră ( în continuare - Legea nr. 43/2023) va fi asigurată transpunerea în legislația națională a prevederilor Regulamentului (UE) nr. 2024/573 privind gazele fluorurate cu efect de seră (în continuare – Regulamentul (UE) nr. 2024/573).
Gazele fluorurate cu efect de seră (gaze F) sunt o familie de gaze utilizate în numeroase aplicații industriale. Hidrofluorcarburile (HFC) constituie grupa cea mai răspândită de gaze fluorurate. Acestea sunt utilizate preponderent ca agenți de refrigerare în echipamentele frigorifice, de climatizare și pompe de căldură, agenți de expandare pentru spume, substanțe de stingere a incendiilor, agenți propulsatori pentru aerosoli și solvenți.
Republica Moldova tinde spre reducerea impactului acestor substanțe asupra mediului prin reglementarea strictă a consumului de gaze F și aplicarea măsurilor de precauție pentru a preveni orice scurgeri din echipamente.
Implementarea proiectului de lege va contribui la realizarea angajamentelor asumate de către Republica Moldova în cadrul Amendamentului de la Kigali al Protocolului de la Montreal referitor la substanțele care distrug stratul de ozon, la care a aderat prin Legea nr.178/2023. Amendamentul prevede restricționarea utilizării gazelor fluorurate cu potențial înalt de încălzire globală (GWP), și anume a hidrofluorcarburilor, prin suprimarea eșalonată din consum a acestora. Totodată, scoaterea treptată din uz a acestor substanțe va contribui la îndeplinirea angajamentului de reducere a emisiilor de GES, asumat de către Republica Moldova în cadrul Acordului Climatic de la Paris, ratificat prin Legea nr. 78/2017.
Conform Acordului Climatic de la Paris, Republica Moldova și-a asumat angajamentul privind reducerea necondiționată a emisiilor de GES până la 70% comparativ cu anul de referință 1990 către anul 2030. Pentru a atinge acest obiectiv, Republica Moldova promovează reducerea treptată a importului și consumului de hidrofluorcarburi, conform orarului stabilit de Protocolul de la Montreal și aprobat la nivel național prin Legea nr. 43/2023 privind gazele fluorurate cu efect de seră. 
Aprobarea proiectului de lege pentru modificarea Legii nr. 43/2023 privind gazele fluorurate cu efect de seră va contribui la realizarea Obiectivelor de Dezvoltare Durabilă din Agenda 2030, în special a Obiectivului nr. 13 – Acțiune climatică, axat pe atenuarea și adaptarea la schimbările climatice, a Obiectivului nr. 3 – Sănătate și stare de bine, a Obiectivului nr. 11 – Orașe și comunități durabile, a Obiectivului nr. 8 – Muncă decentă și creștere economică, precum și a Obiectivului nr. 9 – Industrie, inovație și infrastructură. Aceste obiective sunt reflectate și integrate în Strategia Națională de Dezvoltare „Moldova Europeană 2030”.
Deși Legea nr. 43/2023 a instituit cadrul general de reglementare a gazelor fluorurate, evoluțiile recente ale cadrului normativ european, precum și noile cerințe tehnice privind prevenirea scurgerilor, certificarea operatorilor, trasabilitatea substanțelor și controlul utilizării impun detalierea și ajustarea unor mecanisme existente, în vederea asigurării unei aplicări mai clare, uniforme și eficiente.


	3. Obiectivele urmărite și soluțiile propuse

	3.1. Principalele prevederi ale proiectului și evidențierea elementelor noi

	Obiectivul general al proiectului constă în actualizarea cadrului normativ național în vederea alinierii acestuia la prevederile Regulamentului (UE) 2024/573 și în asigurarea reducerii progresive a emisiilor de gaze fluorurate cu efect de seră, în conformitate cu angajamentele asumate prin Amendamentul de la Kigali și Acordul de la Paris.
Obiectivele specifice urmărite prin prezentul proiect sunt:
· asigurarea reducerii treptate a introducerii pe piață a hidrofluorcarburilor, în conformitate cu orarul stabilit prin anexa nr. 6, care prevede reducerea treptată a cantităților introduse pe piață până la eliminarea completă începând cu anul 2050;
· consolidarea mecanismului de control al importului, exportului și reexportului gazelor fluorurate până la sfârșitul anului 2027, prin instituirea unui sistem funcțional de notificare și validare, corelat cu evidența contingentelor;
· creșterea nivelului de conformare a operatorilor economici prin introducerea certificării obligatorii a întreprinderilor și menținerea certificării personalului, astfel încât, până în anul 2027, toate activitățile reglementate să fie desfășurate exclusiv de entități și persoane certificate;
· reducerea riscului introducerii pe piață a produselor și echipamentelor neconforme prin consolidarea cerințelor de etichetare, trasabilitate și raportare, cu aplicabilitate imediată de la intrarea în vigoare a legii;
· îmbunătățirea sistemului de raportare și monitorizare a fluxurilor de gaze F, prin implementarea noilor formate de raportare și verificare începând cu anul de raportare următor intrării în vigoare a legii;
· avansarea alinierii cadrului normativ național la prevederile Regulamentului (UE) 2024/573, inclusiv prin ajustarea anexelor și mecanismelor de alocare a contingentelor.

Pentru atingerea acestor obiective, proiectul propune actualizarea mecanismului de prevenire a emisiilor prin introducerea unor cerințe suplimentare privind manipularea, transportul și recuperarea gazelor fluorurate, consolidarea obligațiilor privind detectarea scurgerilor, instituirea certificării obligatorii a întreprinderilor care desfășoară activități reglementate, modernizarea procedurii de notificare a importurilor și exporturilor, întărirea restricțiilor privind introducerea pe piață a produselor și echipamentelor cu potențial ridicat de încălzire globală, precum și actualizarea anexelor tehnice în conformitate cu noul regulament european.

Proiectul de lege prevede restricții suplimentare privind introducerea pe piață a unor echipamente și produse care conțin gaze F cu înalt potențial de încălzire globală și reducerea treptată a cantităților importate de hidrofluorcarburi. 
Principalele prevederi:
· În ceea ce privește prevenirea emisiilor de gaze F, au fost introduse obligații suplimentare privind luarea măsurilor de precauție pentru a preveni eliberarea acestor gaze pe durata transportului sau depozitării, precum și în timpul transferului substanțelor dintr-un recipient în altul. Totodată, au fost introduse reglementări suplimentare privind necesitatea deținerii de certificate de competență pentru întreprinderi și certificate de atestare pentru personalul care desfășoară lucrări de întreținere, reparare și dezafectare a echipamentelor ce conțin F gaze. De asemenea, personalul și întreprinderile certificate trebuie să prevină și să evite scurgerile pe durata tuturor operațiunilor desfășurate. 
· În scopul prevenirii scurgerilor de gaze F, la art. 13 ”Detectarea scurgerilor” au fost introduse noi prevederi, mai stricte, privind verificarea echipamentelor și instalațiilor, precum și părților acestora. Totodată, se prevăd derogări specifice pentru anumite echipamente ermetice. Aceste clarificări sporesc eficiența mecanismului de prevenire a emisiilor accidentale și reduc riscurile de pierderi necontrolate de gaze cu GWP ridicat.
· Un șir de modificări au fost introduse și la art. 16 ”Recuperarea”, în special ce țin de măsurile de prevenire a scurgerilor în cazul recuperării gazelor F.  Au fost stabilite măsuri speciale privind prevenirea emisiilor la recuperarea gazelor F în cadrul lucrărilor de renovare, reabilitare sau demolare a clădirilor, care presupun îndepărtarea spumelor din panouri laminate sau structuri similare. Aceste prevederi contribuie la reducerea emisiilor necontrolate de gaze fluorurate provenite din sectorul construcțiilor, un domeniu în care riscul de eliberare accidentală a acestor substanțe este semnificativ, sporind astfel eficiența măsurilor de protecție a mediului.
· Art. 17 ”Depozitarea, păstrarea și eliminarea prin distrugere a gazelor F” a fost completat cu o prevedere care stabilește că gazele F, prevăzute în anexa nr. 1, secțiunea 1, se distrug exclusiv prin utilizarea unei tehnologii de distrugere recunoscute la nivel internațional, iar pentru alte gaze F se admite utilizarea unor tehnologii conforme standardelor UE și Legii nr. 209/2016 privind deșeurile.
· Art. 18 ”Formarea și certificarea” a fost suplinit cu prevederi referitoare la certificarea obligatorie a întreprinderilor care activează în domeniu. Astfel, întreprinderile care efectuează activități de instalarea, întreținerea, asigurare a service-ului, repararea sau scoaterea din funcțiune a instalațiilor/echipamentelor care implică utilizarea gazelor F, trebuie să dețină un certificat de competență pentru activitățile menționate, eliberat de către Agenția de Mediu. Procesul de emitere a certificatului de competență pentru întreprinderi nu introduce cerințe noi sau împovărătoare pentru obținerea acestuia. Pentru obținerea certificatului, întreprinderile se conformează cerințelor prevăzute la art. 18 alin. (5) din Legea nr. 43/2023 în vigoare și anume: angajarea persoanelor certificate și asigurarea accesului acestora la instrumentele și procedurile relevante activităților desfășurate. Certificatul de competență pentru întreprinderi va fi emis de Agenția de Mediu, care va asigura totodată evidența acestora. Reglementarea explicită a certificării întreprinderilor consolidează responsabilitatea operatorilor economici și asigură prestarea serviciilor de întreținere și recuperare în condiții de siguranță și calitate corespunzătoare.
· Art. 20 ”Notificarea” este expus în redacție nouă, deoarece procedura de introducere pe piață a gazelor F în baza autorizației emise de Agenția de Mediu a fost substituită cu procedura de notificare – modificare efectuată urmare aprobării Legii nr.227/2025 pentru modificarea unor acte normative (optimizarea proceselor de obținere a actelor permisive). Astfel, pentru importul, exportul și reexportul gazelor F întreprinderile vor notifica Agenția de Mediu, care va examina notificarea și o va valida. În cazul introducerii pe piață a HFC-urilor, validarea notificării se va face în dependență de contingentul anual deținut de către întreprindere. Detalierea procedurii de notificare contribuie la creșterea trasabilității fluxurilor de substanțe reglementate și la reducerea riscurilor de introducere ilegală pe piață.
· Urmare eliminării procedurii de autorizare, art. 21 ”Retragerea și suspendarea autorizației” a fost substituit cu articolul ”Validarea sau respingerea notificării”. Notificarea introducerii pe piață de hidrofluorcarburi se validează dacă cantitatea solicitată nu depășește contingentul anual alocat și dacă sunt prezentate toate documentele justificative prevăzute la art. 20 alin. (5) al legii. Agenția de Mediu, în termen de 10 zile lucrătoare de la data recepționării notificării, decide validarea sau respingerea motivată a acesteia, prin emiterea unui act administrativ, și informează solicitantul despre decizia luată. Totodată, Agenția de Mediu informează Serviciul Vamal despre validarea sau respingerea notificării în termen de 3 zile de la luarea respectivei decizii.
· Art. 22 ”Restricții pentru introducerea pe piață” a fost suplinit cu reglementări noi pentru:
· containerele reîncărcabile și nereîncărcabile,
· produsele și echipamentele neconforme,
· introducerea ilegală pe piață a gazelor F.
Aceste prevederi consolidează controlul asupra utilizării produselor și substanțelor reglementate, reduc riscul introducerii pe piață a echipamentelor neconforme și contribuie la prevenirea încălcării regimului de reglementare aplicabil gazelor fluorurate.
· Un nou domeniu reglementat de prezentul proiect îl constituie comercializarea gazelor F și a echipamentelor ce conțin astfel de gaze. Noua secțiune 11 ”Comerțul” include articolele: 221. ”Importurile și exporturile” și 23 ”Restricții pentru comercializare, distribuție și/sau alte forme de transfer”. Conform noilor prevederi, comercializarea gazelor F se efectuează de către întreprinderi certificate, iar întreprinderile necertificate au dreptul doar să efectueze colectarea, transportarea sau livrarea substanțelor menționate. Totodată, doar întreprinderile înregistrate în Registrul de stat al persoanelor juridice și al întreprinzătorilor individuali au dreptul să introducă pe piață și să continue furnizarea gazelor F în vrac.
· Secțiunea a 2-a ”Cerințe de etichetare” a fost completată cu cerințe de etichetare mai detaliate pentru echipamentele și produsele care conțin gaze F, inclusiv obligația de a indica tipul și cantitatea de gaz, precum și scopul exact al utilizării respectivei substanțe.
· Secțiunea a 3-a ”Controlul utilizării” a fost completată cu prevederi privind interzicerea utilizării gazelor F având un potențial de încălzire globală de 2500 sau mai mult pentru întreținerea sau asigurarea service-ului echipamentelor de refrigerare și de climatizare. Totodată, sunt incluse noi prevederi referitoare la utilizarea gazelor F care au fost regenerate, precum și prevederi referitoare la utilizarea hexafluorurii de sulf în întrerupătoarele electrice.
· Art. 27 ”Preîncărcarea echipamentelor cu hidrofluorcarburi” a fost completat cu prevederi care stabilesc setul de documente pe care trebuie să le dețină întreprinderea la introducerea pe piață a echipamentelor preîncărcate cu hidrofluorcarburi. De asemenea, sunt specificate toate documentele care trebuie să însoțească echipamentele care fac obiectul unei declarații vamale, fiind stabilite și prevederile ce țin de verificarea documentației respective.
· În ceea ce privește alocarea contingentelor anuale, proiectul precizează condițiile de alocare a contingentelor întreprinderilor cărora le-a fost stabilită o valoare de referință, precum și condițiile de acces la contingente pentru întreprinderile fără valoare de referință. Pentru întreprinderile care solicită contingente în vederea introducerii pe piață a hidrofluorcarburilor conținute în produse sau echipamente preîncărcate sunt prevăzute condiții adaptate specificului activității acestora, inclusiv posibilitatea justificării necesarului prin documente comerciale. Totodată, sunt delimitate atribuțiile Agenției de Mediu, ale Secretariatului și ale Comisiei în procesul de examinare și evaluare a cererilor, de formulare a recomandărilor și de adoptare a deciziilor privind alocarea contingentelor anuale.
· La capitolul ”Raportare” au fost stabilite obligații suplimentare pentru întreprinderi de a raporta anual către Agenția de Mediu importurile, exporturile, producția, utilizarea, recuperarea și distrugerea gazelor F, conform formularului prevăzut la anexa 15.
· Proiectul stabilește aplicarea obligațiilor aferente răspunderii extinse a producătorului în ceea ce privește finanțarea recuperării, reciclării, regenerării sau distrugerii gazelor F, fără a aduce atingere obligațiilor prevăzute de legislația privind deșeurile, inclusiv de cadrul normativ aplicabil deșeurilor de echipamente electrice și electronice.
Unele anexe au fost modificate pentru a fi ajustate la prevederile noului Regulament (UE) 2024/573, după cum urmează:
· Anexele nr. 1 și nr. 2 au fost completate cu o coloană nouă privind GWP pe o perioadă de 20 de ani, cu scop informativ;
· Anexa nr. 4 a fost completată cu prevederi noi, în conformitate cu cerințele Uniunii Europene;
· Anexa nr. 5 a fost revizuită prin simplificarea expunerii, mecanismul de alocare a contingentelor anuale rămânând neschimbat;
· Anexa nr. 6 a fost modificată în ceea ce privește orarul de suprimare a hidrofluorcarburilor, în conformitate cu orarul negociat cu Comisia Europeană în cadrul procesului de screening;
· Prevederile Anexei nr. 7 au fost ajustate la cerințele Uniunii Europene prevăzute în noul regulament.
Totodată, se introduc următoarele anexe noi:
· Anexa nr. 12, care stabilește cerințele standard de verificare în vederea detectării scurgerilor;
· Anexa nr. 13, care prevede formatul etichetelor;
· Anexa nr. 14, care include formatul declarației de conformitate privind introducerea pe piață a produselor sau echipamentelor preîncărcate cu hidrofluorcarburi;
· Anexa nr. 15, care stabilește formatul raportării în sensul art. 36.


	3.2. Opțiunile alternative analizate și motivele pentru care acestea nu au fost luate în considerare

	Având în vedere caracterul obligatoriu al transpunerii în legislația națională a prevederilor Regulamentului (UE) 2024/573 privind gazele fluorurate cu efect de seră, marja de opțiuni alternative de intervenție normativă este limitată. Ajustarea cadrului legal național reprezintă o obligație asumată de Republica Moldova în contextul procesului de aderare la Uniunea Europeană, fiind prevăzută în Capitolul 27 „Mediu și schimbări climatice” al Programului național de aderare a Republicii Moldova la Uniunea Europeană pentru anii 2025–2029.
În procesul de elaborare a proiectului au fost analizate opțiuni privind nivelul de detaliere a procedurilor administrative, mecanismele de aplicare a cerințelor tehnice și termenele de punere în aplicare a unor prevederi noi. A fost selectată opțiunea care asigură alinierea cadrului normativ național la cerințele legislației Uniunii Europene, menținând totodată un impact redus asupra mediului de afaceri, prin utilizarea unor mecanisme deja existente, introducerea de termene tranzitorii și menținerea continuității cadrului instituțional actual.
Alte opțiuni, precum amânarea intervenției legislative sau menținerea cadrului normativ național în forma actuală, nu au fost considerate viabile, întrucât ar conduce la nealinierea la acquis-ul Uniunii Europene, ar afecta angajamentele internaționale ale Republicii Moldova în domeniul protecției climei și ar crea incertitudini juridice pentru operatorii economici din sector.


	4. Analiza impactului de reglementare 

	4.1. Impactul asupra sectorului public

	Proiectul de modificare a Legii nr. 43/2023 nu are implicații suplimentare asupra bugetului Republicii Moldova.
Sectorul gazelor fluorurate cuprinde o gamă largă de actori economici care pot fi influențați de noile reglementări, cum ar fi companiile de deservire a echipamentelor frigorifice și de aer condiționat, importatorii și exportatorii de gaze fluorurate și de echipamente care le conțin, precum și utilizatorii finali ai acestor produse și echipamente. Este de menționat, că impactul reglementărilor este atenuat de procesul deja în desfășurare de reorientare a activităților economice din sector către utilizarea și deservirea echipamentelor care funcționează pe bază de agenți frigorifici alternativi, fapt ce favorizează dezvoltarea de noi activități economice. Totodată, agenții economici dispun de o perioadă de adaptare graduală la noile cerințe, având în vedere că eliminarea gazelor fluorurate, și anume a hidrofluorcarburilor, se va realiza eșalonat. De asemenea, tranziția la noile tehnologii favorabile climei va duce la creșterea investițiilor în inovare și la prețuri mai reduse ale tehnologiilor alternative.
Aderând la amendamentele Protocolului de la Montreal și incluzând în domeniul de reglementare substanțele ce contribuie la încălzirea globală, Republica Moldova beneficiază de suport din partea Fondului Multilateral al Protocolului de la Montreal. Astfel, cu suportul Fondului sunt realizate proiecte de substituire a tehnologiilor învechite cu tehnologii noi, care utilizează în calitate de agenți frigorifici substanțe alternative gazelor F. Prin intermediul ONIPM, a fost semnat un Memorandum de colaborare între Republica Moldova și Fondul Multilateral al Protocolului de la Montreal pentru perioada 2022-2030, stabilind un suport financiar în valoare de 530.385 USD.
Tranziția de la agenții frigorifici sintetici la agenții de răcire naturali, precum dioxidul de carbon, izobutanul, propanul, domină în prezent evoluția pieței echipamentelor frigorifice și de condiționare a aerului. Conform prevederilor actuale ale legii nr. 43/2023, începând cu 1 ianuarie 2026, este interzisă montarea și darea în exploatare a unor noi instalații frigorifice și/sau de condiționare a aerului, a căror funcționare se bazează pe gaze F având un potențial de încălzire globală de 2500 sau mai mult.
În ansamblu, proiectul nu implică extinderea semnificativă a atribuțiilor autorităților publice, ci presupune consolidarea și eficientizarea mecanismelor administrative deja existente, în vederea asigurării unei monitorizări mai clare și a unei aplicări uniforme a reglementărilor din domeniul gazelor fluorurate.


	4.2. Impactul financiar și argumentarea costurilor estimative

	Având în vedere că proiectul de lege vizează ajustarea unor prevederi ale Legii nr. 43/2023 la cerințele Regulamentului (UE) 2024/573, fără a institui obligații suplimentare pentru agenții economici, implementarea acestuia nu presupune costuri adiționale pentru aceștia.
Reglementările propuse vor contribui la consolidarea capacității agenților economici, care activează deja în domeniul tehnicii frigului, de a garanta un nivel sporit de siguranță și calitate a serviciilor prestate, în special prin introducerea și consolidarea măsurilor de prevenire a scurgerilor în cazul recuperării gazelor fluorurate, verificarea echipamentelor și instalațiilor, precum și a componentelor acestora.
Prevederile proiectului de lege se înscriu în continuitatea cadrului de reglementare instituit prin Legea nr. 43/2023, fără a modifica în mod esențial mecanismele existente privind gestionarea hidrofluorcarburilor și a activităților din domeniul refrigerare și aer condiționat (RAC). În acest context, impactul asupra agenților economici este estimat ca fiind limitat și gestionabil. Majoritatea obligațiilor aplicabile agenților economici – inclusiv cele privind contingentarea, raportarea, certificarea, restricțiile de introducere pe piață și utilizarea substanțelor cu GWP ridicat – sunt deja prevăzute de cadrul normativ existent. Prin urmare, pentru întreprinderile care își desfășoară activitatea în conformitate cu cerințele actuale, noile prevederi nu implică introducerea unor sarcini administrative sau financiare suplimentare.
Totodată, proiectul de lege conține un număr considerabil de derogări, perioade tranzitorii și mecanisme de aplicare diferențiată, care vizează diverse aspecte ale activităților din domeniul RAC. Acestea vor asigura flexibilitatea aplicării prevederilor, facilitând adaptarea agenților economici la noile norme, fără a institui obligații sau costuri suplimentare.
Este posibil ca, pe termen mediu și lung, anumite categorii de agenți economici să suporte costuri legate de adaptarea tehnologică, în special în ceea ce privește tranziția treptată către utilizarea agenților frigorifici cu impact climatic redus sau ajustarea sortimentului de produse și echipamente. Aceste costuri nu sunt însă generate imediat de noile prevederi și sunt atenuate prin termenele extinse de aplicare și prin derogările prevăzute.
Proiectul nu generează costuri administrative sau financiare imediate și directe pentru agenții economici. Eventualele costuri de adaptare tehnologică pot apărea gradual, pe termen mediu și lung, fiind însă asociate procesului general de tranziție tehnologică la nivel european și atenuate prin termenele tranzitorii și mecanismele de sprijin existente.


	4.3. Impactul asupra sectorului privat

	Noile prevederi propuse nu instituie obligații fundamental noi pentru operatorii economici din sectorul privat, ci au preponderent un caracter de aliniere tehnică și juridică a cadrului normativ național la Regulamentul (UE) 2024/573 și actele de punere în aplicare aferente. Majoritatea cerințelor introduse prin proiect sunt deja aplicabile în practică de către agenții economici activi pe piața gazelor fluorurate, în special de cei implicați în import, comercializare, instalare și deservire, ca urmare a obligațiilor existente în temeiul Legii nr. 43/2023 și al actelor subsecvente.
Această tendință de adaptare este deja vizibilă la nivelul pieței naționale. În context, pentru a se conforma acestor cerințe, agenții economici din RM au demarat instalarea noilor sisteme de refrigerare și climatizare de ultimă generație, care funcționează pe bază de agenți naturali mai puțin poluanți, în special pe bază de CO2. Aceste tehnologii, pe lângă faptul ca sunt mai prietenoase mediului, sunt mai eficiente din punctul de vedere al consumului de energie.
Proiectul de lege nu extinde în mod semnificativ sfera sa de aplicare, ci clarifică și detaliază noțiuni, responsabilități și proceduri deja existente. Introducerea sau reformularea unor definiții (de exemplu, pentru tipuri de echipamente, activități sau procese tehnice) are ca scop asigurarea unei aplicări uniforme și previzibile a legii, fără a genera costuri suplimentare de conformare pentru sectorul privat.
Proiectul nu introduce noi taxe, plăți sau contribuții financiare pentru agenții economici. Obligațiile referitoare la notificare, raportare, evidență și verificarea scurgerilor de gaze fluorurate sunt, în esență, continuări și ajustări ale mecanismelor deja aplicate. 
Regimul de notificare pentru import/export/reexport este menținut ca mecanism de bază de monitorizare a fluxurilor de substanțe reglementate, iar proiectul detaliază conținutul notificării prin stabilirea expresă a informațiilor obligatorii și a actelor justificative ce urmează a fi anexate (contracte, lista bunurilor, fișe cu date de securitate etc.), precum și prin reglementarea termenelor și procedurii de examinare și validare a notificărilor. Această detailare urmărește asigurarea trasabilității, reducând riscurile de interpretare și de blocaj procedural pentru mediul de afaceri, fără a crea sarcini financiare disproporționate. 
Cerințele privind certificarea persoanelor fizice și a întreprinderilor nu generează un impact economic semnificativ, întrucât sistemul de formare, atestare și recunoaștere a certificatelor este deja funcțional la nivel național. Mai mult, prevederile referitoare la recunoașterea certificatelor emise în alte state reduc riscul apariției barierelor administrative și sprijină mobilitatea forței de muncă specializate. Certificarea persoanelor juridice nu introduce cerințe suplimentare noi, întrucât obligațiile de conformare aplicabile acestora, precum angajarea operatorilor certificați și asigurarea accesului acestora la instrumentele și procedurile relevante pentru desfășurarea activităților, sunt deja reglementate la art. 18 alin. (5) din Legea nr. 43/2023. Elementul inovativ se referă exclusiv la obligația întreprinderilor de a deține certificate care confirmă alinierea la aceste cerințe. Deținerea certificatelor reprezintă o condiție prevăzută de Regulamentul (UE) 2024/573.
Introducerea unor derogări și termene tranzitorii (de exemplu, pentru anumite echipamente mobile sau echipamente ermetice) contribuie la limitarea impactului economic asupra întreprinderilor, în special asupra celor mici și mijlocii, permițând adaptarea graduală la cerințele tehnice fără investiții imediate sau costuri disproporționate.
Prevederile privind prevenirea scurgerilor, recuperarea și distrugerea gazelor fluorurate sunt stabilite ținând cont de fezabilitatea tehnică și economică, oferind operatorilor flexibilitate și evitând impunerea unor obligații excesive din punct de vedere al costurilor. În acest sens, proiectul evită impunerea unor sarcini care ar putea afecta competitivitatea sectorului privat.
Mecanismul de alocare a contingentelor pentru hidrofluorcarburi nu este modificat substanțial, ci este consolidat procedural. Modificările introduse clarifică perioadele de depunere a cererilor, condițiile de acces la contingente pentru întreprinderile fără valoare de referință, precum și condițiile aplicabile întreprinderilor care introduc pe piață hidrofluorcarburi conținute în produse sau echipamente preîncărcate. Aceste prevederi sporesc transparența și asigură aplicarea unor criterii clare și echitabile de acces la contingente. 
Dat fiind faptul că întreprinderile active pe piață operează deja în astfel de condiții, impactul proiectului nu este unul de natură să genereze bariere noi, ci mai curând sporește transparența și criteriile egale de acces. 
În ansamblu, proiectul are un impact economic redus asupra sectorului privat. Efectele principale sunt de natură administrativă (proceduri, evidențe, notificări) și se încadrează în practici deja existente pentru sector. Nu se introduc taxe sau plăți noi. Obligațiile relevante sunt etapizate, iar mecanismele de derogare limitează riscul de impact disproporționat asupra operatorilor, inclusiv asupra IMM-urilor. 

	4.4. Impactul social

	
Proiectul de modificare a Legii nr. 43/2023 are ca obiect consolidarea măsurilor de reducere treptată a utilizării hidrofluorcarburilor, substanțe cu potențial ridicat de încălzire globală. Prin contribuția la diminuarea emisiilor de gaze cu efect de seră, proiectul poate genera, pe termen mediu și lung, efecte sociale pozitive, prin reducerea vulnerabilității socio-economice asociate schimbărilor climatice, cu impact asupra sănătății populației, agriculturii și calității vieții.
Implementarea măsurilor de reducere a consumului de HFC-uri contribuie la atingerea obiectivelor climatice asumate prin Acordul de la Paris, precum și la apropierea de cerințele și practicile Uniunii Europene în domeniul mediului. În acest sens, se anticipează următoarele efecte sociale benefice:
· îmbunătățirea calității vieții și protecția sănătății populației, prin reducerea efectelor negative ale schimbărilor climatice și ale fenomenelor meteorologice extreme;
· sporirea nivelului de protecție a consumatorilor și creșterea încrederii în produsele introduse pe piață (substanțe și echipamente), ca urmare a alinierii la standarde și cerințe comparabile cu cele aplicate în UE;
· crearea unui climat favorabil investițiilor prin stabilirea unui cadru normativ previzibil și modernizat, inclusiv prin facilitarea accesului la proiecte/finanțări externe pentru modernizarea echipamentelor și tehnologiilor;
· creșterea nivelului de conștientizare și responsabilizare a actorilor economici și a publicului privind protecția mediului și utilizarea substanțelor cu impact climatic redus.


	4.4.1 Impactul asupra datelor cu caracter personal
În urma consultării interne a prevederilor proiectului, nu au fost identificate cazuri sau premise care să indice încălcări ale legislației privind protecția datelor cu caracter personal.


	4.4.2 Impactul asupra echității și egalității de gen
Proiectul nu generează impact diferențiat asupra femeilor și bărbaților și nu afectează echitatea sau egalitatea de gen, prevederile având caracter general și aplicându-se în mod egal tuturor persoanelor și agenților economici vizați.
 

	4.5. Impactul asupra mediului

	Hidrofluorcarburile (HFC) reprezintă gaze cu puternic efect de seră și au un impact major asupra schimbărilor climatice, deoarece devin din ce în ce mai utilizate pe măsură ce creșterea economică stimulează cererea de echipamente noi, în special în sectorul de refrigerare, aer condiționat, izolarea clădirilor, sistemele de stingere a incendiilor și aerosoli.
Cea mai eficientă soluție pentru reducerea emisiilor de gaze cu efect de seră (GES), în special a gazelor fluorurate, constă în reducerea treptată a utilizării hidrofluorcarburilor (HFC), substanțe cu potențial ridicat de încălzire globală. Prognozele aferente se bazează pe o analiză detaliată a fezabilității tehnice și economice privind introducerea unor alternative sigure și eficiente din punct de vedere energetic în principalele sectoare care utilizează gaze fluorurate.
Măsurile prevăzute în proiect vor contribui la:
· atenuarea schimbărilor climatice prin reducerea emisiilor de gaze fluorurate cu GWP ridicat;
· protecția sănătății populației și a mediului, prin consolidarea măsurilor de prevenire a scurgerilor necontrolate de HFC și prin stimularea cooperării între părțile implicate în implementarea noilor cerințe;
· reducerea vulnerabilității la efectele schimbărilor climatice pe termen scurt, mediu și lung, inclusiv prin limitarea impactului negativ asupra ecosistemelor.
Beneficiile asociate reducerii utilizării gazelor fluorurate cu efect de seră vor depăși semnificativ costurile de conformare. Măsurile propuse vor contribui la îmbunătățirea stării de sănătate a populației și la creșterea speranței de viață, ca urmare a diminuării efectelor negative ale schimbărilor climatice. Totodată, vor fi generate beneficii de mediu importante, prin reducerea degradării ecosistemelor, efecte dificil de cuantificat în termeni monetari.
Luând în considerare și câștigurile de productivitate rezultate din implementarea măsurilor, impactul asupra economiei naționale este unul favorabil. Reducerea costurilor asociate asistenței medicale, limitarea pierderilor din agricultură și diminuarea pagubelor aduse infrastructurii ca urmare a riscurilor climatice vor produce beneficii economice suplimentare pe termen mediu și lung.
Prin urmare, intervenția legislativă propusă reprezintă o măsură esențială de politică publică pentru reducerea emisiilor de GES din sectorul RAC, cu efecte de mediu pozitive semnificative pe termen lung.


	4.6. Alte impacturi și informații relevante

	La implementarea prevederilor Legii nr. 43/2023 privind gazele fluorurate cu efect de seră se va respecta orarul de reducere eșalonată a consumului de HFC-uri stabilit în anexa nr. 6 la aceasta. Reducerea impactului HFC-urilor va fi atinsă prin reglementarea strictă a importului și utilizării acestor substanțe, a echipamentelor și produselor care le conțin, precum și prin aplicarea măsurilor de precauție pentru a preveni scurgerile de HFC-uri.
Conform recomandărilor Comisiei UE în procesul de negociere, au fost revăzut orarul de suprimare eșalonată a hidrofluorcarburilor, după cum urmează:
perioada 2024-2027 – înghețarea consumului de substanțe chimice, incluse în anexa F la Protocolul de la Montreal, la nivelul consumului de bază (media anilor 2020, 2021, 2022 + 65% din nivelul de bază (producția/consumul) de HCFC). 
etapa a I-a: (2028-2031) – se va axa pe reducerea cu 20% a consumului de substanțe incluse în anexa F la Protocolul de la Montreal; 
etapa a II-a: (2032-2035) – se va axa pe reducerea cu 45% a consumului de substanțe incluse în anexa F la Protocolul de la Montreal; 
etapa a III-a: (2036-2038) – se va axa pe reducerea cu 65% a consumului de substanțe incluse în anexa F la Protocolul de la Montreal; 
etapa a IV-a: (2039-2040)- se va axa pe reducerea cu 85% a consumului de substanțe incluse în anexa F la Protocolul de la Montreal;
 etapa a V-a: (2041-2043) - se va axa pe reducerea cu 90% a consumului de substanțe incluse în anexa F la Protocolul de la Montreal;
etapa a VI-a: (2044-2046) - se va axa pe reducerea cu 95% a consumului de substanțe incluse în anexa F la Protocolul de la Montreal;
etapa a VII-a: (2047-2049) - se va axa pe reducerea cu 98% a consumului de substanțe incluse în anexa F la Protocolul de la Montreal;
începând cu anul 2050 – eliminarea completă a introducerii pe piață a hidrofluorcarburilor.
Modificarea orarului de suprimare eșalonată a HFC-urilor va contribui la asigurarea unei tranziții graduale și previzibile către alternative cu impact climatic redus, oferind totodată agenților economici timp suficient pentru adaptare tehnologică și conformare, precum și la îndeplinirea angajamentelor Republicii Moldova asumate în cadrul Protocolului de la Montreal și Acordului de la Paris.


	5. Compatibilitatea proiectului de document de politici cu legislația UE 

	5.1. Măsuri normative necesare pentru transpunerea actelor juridice ale UE în legislația națională

	Actualul proiect de modificare a Legii nr. 43/2023 transpune noile prevederi ale Regulamentului (UE) 2024/573 privind gazele fluorurate cu efect de seră, ce țin de prevenirea emisiilor de gaze F, detectarea scurgerilor, etichetarea, certificarea persoanelor fizice și întreprinderilor, producerea, introducerea pe piață, comerțul și controlul utilizării gazelor F, alocarea și transferul contingentelor anuale pentru introducerea pe piață a hidrofluorcarburilor.
Prevederile proiectului propus spre aprobare transpun parțial Regulamentul (UE) 2024/573, prin preluarea articolelor 1–23 și 25–29, precum și a anexelor I–IV și VI–IX ale acestuia.
De asemenea, sunt transpuse parțial următoarele regulamente de punere în aplicare ale Uniunii Europene:
– Regulamentul (CE) nr. 1497/2007 de stabilire a cerințelor standard de verificare în vederea detectării scurgerilor pentru sistemele staționare de protecție împotriva incendiilor;
– Regulamentul (CE) nr. 1516/2007 de stabilire a cerințelor standard de verificare în vederea detectării scurgerilor pentru echipamentele staționare de refrigerare, de climatizare și pentru pompele de căldură care conțin anumite gaze fluorurate cu efect de seră;
– Regulamentul de punere în aplicare (UE) 2024/2215 de stabilire a cerințelor minime pentru eliberarea certificatelor persoanelor fizice și juridice și a condițiilor pentru recunoașterea reciprocă a acestora, în ceea ce privește echipamentele staționare de refrigerare, de climatizare și pompele de căldură, ciclurile Rankine organice și unitățile de refrigerare ale camioanelor frigorifice, remorcilor frigorifice, vehiculelor frigorifice ușoare, containerelor intermodale și vagoanelor care conțin gaze fluorurate cu efect de seră sau alternativele acestora;
– Regulamentul de punere în aplicare (UE) 2024/2174 de stabilire a normelor de aplicare a Regulamentului (UE) 2024/573 în ceea ce privește formatul etichetelor pentru anumite produse și echipamente care conțin gaze fluorurate cu efect de seră;
– Regulamentul de punere în aplicare (UE) 2025/625 de stabilire a cerințelor minime pentru certificatele persoanelor fizice și juridice și a condițiilor pentru recunoașterea reciprocă a acestora, în ceea ce privește echipamentele staționare de protecție împotriva incendiilor care conțin anumite gaze fluorurate cu efect de seră sau alternative relevante;
– Regulamentul de punere în aplicare (UE) 2025/627 de stabilire a cerințelor minime pentru certificatele persoanelor fizice și a condițiilor pentru recunoașterea reciprocă a acestora, în ceea ce privește instalarea, întreținerea, service-ul, repararea sau dezafectarea întrerupătoarelor electrice fixe care conțin gaze fluorurate cu efect de seră, precum și recuperarea acestora;
– Regulamentul de punere în aplicare (UE) 2025/623 de stabilire a cerințelor minime pentru certificatele persoanelor fizice și a condițiilor pentru recunoașterea reciprocă a acestora, în ceea ce privește recuperarea solvenților pe bază de gaze fluorurate cu efect de seră din echipamente;
– Regulamentul de punere în aplicare (UE) 2025/2155 de stabilire a procedurilor detaliate referitoare la declarația de conformitate și la verificarea de către auditorul independent;
– Regulamentul de punere în aplicare (UE) 2025/1893 de stabilire a cerințelor minime pentru atestatele de formare ale persoanelor fizice și a condițiilor pentru recunoașterea reciprocă a acestora, în ceea ce privește anumite echipamente mobile care conțin gaze fluorurate cu efect de seră sau alternative la acestea;
– Regulamentul de punere în aplicare (UE) 2024/2195 de stabilire a formatului pentru prezentarea rapoartelor cu datele prevăzute la articolul 26 din Regulamentul (UE) 2024/573 al Parlamentului European și al Consiliului privind gazele fluorurate cu efect de seră.
Transpunerea are caracter parțial, întrucât nu sunt preluate prevederile care se aplică exclusiv instituțiilor Uniunii Europene. Termenele prevăzute de regulamentele UE sunt ajustate în funcție de perioada de transpunere la nivel național. Ținând cont că aprobarea actului normativ național este preconizată pentru anul 2027, se stabilesc alte termene de aplicare, pentru a asigura o perioadă de tranziție adecvată.
Art. 39 alin.(3) al proiectului de modificare a Legii nr. 43/2023 prevede următoarea dispoziție: prezenta lege se abrogă la data aderării la Uniunea Europeană. Această soluție este conformă metodologiei de transpunere a legislației UE la nivel național.
Gradul de aliniere a proiectului la Regulamentul (UE) 2024/573 a fost examinat în cadrul consultărilor tehnice cu DG CLIMA a Comisiei Europene, iar recomandările formulate au fost luate în considerare la definitivarea proiectului și a tabelului de concordanță.


	5.2. Măsuri normative care urmăresc crearea cadrului juridic intern necesar pentru implementarea legislației UE

	Pentru punerea în aplicare a prezentului proiect de act normativ va fi necesară modificarea Hotărârii Guvernului nr. 483/2019 pentru aprobarea Regulamentului cu privire la formarea și atestarea specialiștilor în domeniul tehnicii frigului care conține hidroclorofluorocarburi și gaze fluorurate cu efect de seră. Hotărârea Guvernului nr. 589/2018 pentru aprobarea Regulamentului cu privire la stabilirea mecanismului de alocare a contingentelor anuale pentru importul hidroclorofluorocarburilor și hidrofluorcarburilor urmează a fi abrogată, cu aprobarea unui nou act normativ privind mecanismul de alocare a contingentelor anuale și organizarea activității Comisiei.
Totodată, este necesară modificarea Codului contravențional și a Codului penal, unde vor fi incluse sancțiuni/contravenții în domeniul gestionării gazelor F. Acțiunea respectivă este prevăzută în Hotărârea Guvernului nr. 306/2025 privind aprobarea Planului național de acțiune pentru aderarea Republicii Moldova la Uniunea Europeană pentru perioada 2025–2029, cu termen de realizare stabilit pentru anul 2027.


	6. Avizarea și consultarea publică a proiectului de document de politici

	În procesul de elaborare și promovare a proiectului au fost respectate regulile procedurale aplicabile pentru asigurarea transparenței decizionale, prevăzute de Legea nr.239/2008 privind transparența în procesul decizional, Legea nr. 100/2017 cu privire la actele normative și Hotărârea Guvernului nr. 610/2018 pentru aprobarea Regulamentului Guvernului.
Proiectul de modificare a Legii nr. 43/2023 și Nota de fundamentare au fost publicate pentru consultare pe pagina web a Ministerului Mediului și pe pagina web particip.gov.md și sunt disponibile la linkul: https://particip.gov.md/ro/document/stages/*/14804
Proiectul legii a fost transmis spre consultare prealabilă părților interesate: Agenției de Mediu, Inspectoratului pentru protecția Mediului, Serviciului Vamal, Asociației Obștești a Frigotehniștilor și experților în domeniul RAC (scr. 05-07/2666 din 26.09.2025). Propunerile recepționate, în principal de la Asociația Obștească a Frigotehniștilor, au fost incluse în proiect. 
În vederea evaluării gradului de aliniere la acquis-ul Uniunii Europene, proiectul de lege și tabelul de concordanță au fost transmise, prin intermediul Ministerului Afacerilor Externe, spre consultare Direcției Generale Politici Climatice (DG CLIMA) a Comisiei Europene. În urma examinării, DG CLIMA a apreciat pozitiv nivelul general de aliniere a proiectului și a formulat recomandări privind unele aspecte ale acestuia. Recomandările au fost examinate și reflectate în proiectul de lege.


	7. Concluziile expertizelor

	Declarația de compatibilitate întocmită de Centrul de armonizare a legislației a fost transmisă prin scrisoarea Cancelariei de Stat nr. 31/02-126-2564 din 06.03.2026. Recomandările CAL au fost luate în considerare de către autor și au fost efectuate modificările respective.
Proiectul a fost supus expertizei anticorupție și juridice potrivit prevederilor Legii nr. 100/2017 privind actele normative. 
Obiecțiile expuse de Ministerul Justiției în avizul nr. 04/2-4722 din 29.04.2026 au fost luate în considerație, iar proiectul de lege a fost ajustat în conformitate cu acestea.
Centrul Național Anticorupție și-a expus opinia în Raportul  de expertiză anticorupție nr. ELO26/11411 din 29.04.2026 și a susținut propunerea de proiect.


	8. Modul de încorporare a actului în cadrul normativ existent

	Proiectul de lege se încadrează în cadrul normativ național existent în domeniul protecției mediului și al gestionării gazelor fluorurate cu efect de seră, reprezentând o ajustare și detaliere a mecanismelor deja instituite prin Legea nr. 43/2023.
Adoptarea proiectului va impune ajustarea unor acte normative subsecvente, precum și aprobarea unui nou act normativ privind mecanismul de alocare a contingentelor anuale și organizarea activității Comisiei. De asemenea, vor fi necesare intervenții asupra cadrului normativ contravențional și penal, pentru instituirea sancțiunilor corespunzătoare în cazul nerespectării noilor cerințe.
Astfel, proiectul nu creează un cadru normativ paralel, ci consolidează și armonizează reglementările existente, asigurând coerența acestora cu cerințele legislației Uniunii Europene.


	9. Măsurile necesare pentru implementarea prevederilor proiectului actului normativ

	Ministerul Mediului, prin intermediul Agenției de Mediu, Oficiului Național de Implementare a Proiectelor în domeniul Mediului (ONIPM) și Inspectoratului pentru Protecția Mediului va asigura implementarea măsurilor reglementate de Legea nr. 43/2023. Acțiunile ce țin de monitorizarea și verificarea importului în țară a HFC-urilor și a echipamentelor ce conțin asemenea substanțe vor fi realizate de către Serviciul Vamal. De asemenea, la implementarea măsurilor legate de substituire echipamentelor de tip vechi, ce funcționează pe bază de HFC-uri cu GWP ridicat, cu echipamente noi, moderne, bazate pe agenți frigorifici alternativi, cu GWP scăzut, va fi implicată Asociația Obștească a Frigotehniștilor din Moldova și agenții economici ce activează în sectorul RAC.
Activitățile de monitorizare și evaluare vor avea un caracter continuu și sistematic, fiind desfășurate pe toată perioada de implementare a Legii nr. 43/2023. Agenția de Mediu va asigura monitorizarea și raportarea gazelor fluorurate cu efect de seră în conformitate cu prevederile Hotărârii Guvernului nr. 1277/2018, va elabora informații și rapoarte aferente domeniului, va ține evidența: contingentelor anuale pentru importul HFC-urilor, notificărilor privind importul / exportul / reexportul gazelor F, certificatelor eliberate întreprinderilor și specialiștilor din domeniul tehnicii frigului. Inspectoratul pentru Protecția Mediului va efectua controlul realizării măsurilor în domeniul prevenirii emisiilor de gaze F și protecției mediului înconjurător, va propune măsuri de remediere în cazul stabilirii emisiilor de gaze F în atmosferă, va verifica respectarea utilizării în siguranță a echipamentelor  de către operatori și deținerea certificatelor de competență și certificatelor de atestare a competențelor profesionale. Serviciul Vamal va exercita controlul asupra legalității introducerii pe piață a gazelor F.

